Okresná prokuratúra Košice II 
Mojmírova 5, 040 46 Košice 1 	

Sp. zn. : 1 Pv 822/11/8803	Košice II, 6.3.2012
EEČ : 2-64-54-2012

U Z N E S E N I E

Trestná vec:	obvinený XXXXX a spol.  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Košice II
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
	V trestnej veci vedenej za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona, ktorého sa dopustili XXXXX a XXXXX na tom skutkovom základe, že v Košiciach, na XXXXX, dňa 28.11.2011 v čase okolo 20.00 hod., na poľnej ceste za XXXXX mali pri sebe vo vrecku pre svoju potrebu každý po jednej podomácky pripravenej cigarete o dĺžke 8 cm a 9 cm s obsahom rastlinného materiálu - sušené konope (marihuana) o hmotnosti 330 mg a 400 mg s viac ako 10 mg účinnej látky THC, teda po minimálne 1 obvykle jednorázovej dávke drogy, pričom v zmysle zákona Národnej rady SR č. 139/1998 Z. z., v znení neskorších predpisov, rastliny rodu Cannabis (konopa) sú zaradené do I. skupiny omamných látok a tetrahydrokanabinol (THC) je zaradený do I. skupiny psychotropných látok. 
Podľa §216 odsek 2 Trestného poriadku je určená všetkým obvineným skúšobná doba v trvaní 12 mesiacov.
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uzneseniami povereného príslušníka Okresného riaditeľstva PZ v Košiciach Obvodného oddelenia XXXXX - XXXXX, sp. zn.  ORP-XXXXX-2011 zo dňa 28.11.2011 bolo podľa § 199 ods. 1 Trestného poriadku začaté trestné stíhanie a zo dňa 30.12.2011 bolo podľa § 206 ods. 1 Trestného poriadku XXXXX a  XXXXX vznesené obvinenie za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona pre skutok, že v Košiciach, na XXXXX, dňa 28.11.2011 v čase okolo 20.00 hod., na poľnej ceste za XXXXX mali pri sebe vo vrecku pre svoju potrebu každý po jednej podomácky pripravenej cigarete o dĺžke 8 cm a 9 cm s obsahom rastlinného materiálu - sušené konope (marihuana) o hmotnosti 330 mg a 400 mg s viac ako 10 mg účinnej látky THC, teda po minimálne 1 obvykle jednorázovej dávke drogy, pričom v zmysle zákona Národnej rady SR č. 139/1998 Z. z., v znení neskorších predpisov, rastliny rodu Cannabis (konopa) sú zaradené do I. skupiny omamných látok a tetrahydrokanabinol (THC) je zaradený do I. skupiny psychotropných látok. 

Obaja obvinení spáchanie zisteného skutkového stavu slobodne a určito priznali v plnom rozsahu a svoje konanie úprimne ľutujú s tým, že obdobného konania sa budú do budúcna vyvarovať. Marihuanu si v ten deň za sumu 5,-€ zakúpili od neznámej osoby v bare XXXXX a jej fajčenie chceli po prvý raz vyskúšať. 

Skutkové zistenia sú taktiež objektivizované znaleckým posudkom a zápisnicami o vydaní vecí. 

Po poučení podľa ustanovenia § 216 Trestného poriadku obvinený XXXXX dňa 16.1.2012 a obvinený XXXXX dňa 18.1.2012 dali výslovný súhlas, aby prokurátor po skončení vyšetrovania predmetné trestné stíhanie vedené proti ich osobám podmienečne zastavil.
	
	 Obvinený XXXXX zamestnávateľom XXXXX a obvinený XXXXX zamestnávateľom XXXXX sú hodnotení kladne. Doposiaľ neboli súdne trestaní a ani postihnutí v priestupkovom konaní.  

Podľa § 216 ods. 2 Trestného poriadku bola obvineným určená skúšobná doba v trvaní 12 mesiacov, ktorá začína plynúť právoplatnosťou tohto rozhodnutia. 

Podľa § 217 ods. 1 Trestného poriadku, ak obvinení v priebehu skúšobnej doby povedú riadny život, prokurátor rozhodne, že sa obvinení osvedčili. Inak rozhodne, a to aj počas skúšobnej doby, že sa v trestnom stíhaní pokračuje. 

S poukazom na všetky uvedené skutočnosti, keďže horná hranica predmetného trestného činu neprevyšuje 5 rokov, obvinení  dali výslovný súhlas na podmienečné zastavenie trestného stíhania, k trestnému činu sa priznali a jeho spáchanie úprimne oľutovali, považujem toto rozhodnutie podľa § 216 Trestného poriadku o podmienečnom zastavení trestného stíhania za dostačujúce a dôvodné a mám za to, že využitie odklonu v trestnom konaní formou podmienečného zastavenia trestného stíhania bude mať na obvinených pozitívny motivačný stimul k vyvarovaniu sa podobných excesov z riadneho života v budúcnosti.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Kamil Lehotský
prokurátor